
KAREN BOOTH

FRA LIKSOM TIL ALVOR

Oversatt av Jeanita Edholm

Miniserie: Hemmelighetenes bok


Modige møter, luksusliv og sprudlende kjemi. Kjærligheten vinner alltid. Dette er del tre i miniserien Hemmelighetenes bok.

Kjære leser,

Det er rart å tenke på at vi har nådd slutten på trilogien om Hemmelighetenes bok! Denne sexy serien har handlet om barndomsvennene Chloe, Taylor og Alexandra, og en anonym konto på sosiale medier som avslører hemmelighetene til familier med gamle penger.

Heltinnen i denne siste boken er Alexandra, og hun trenger en falsk bryllupsdate. Alex avlyste sitt eget bryllup til flere millioner dollar for et år siden, og tabloidavisene fråtset i det. Det hele gjorde det umulig for henne å begynne på nytt fordi alle mennene på Manhattan er redde for at de vil havne i den neste overskriften. Når Chloe skal gifte seg, klarer ikke Alex tanken på å gå alene.

Det er her Ryder kommer inn, bestevennen til Alexʼ bror. Ryder er et prakteksempel på en snill fyr, og han vil hjelpe Alex, men er redd for å tråkke over streken med henne. Spoiler alert: Han har allerede gjort det én gang. Disse to kommer til å smelte hjertet ditt! Og hva med Little Black Book? Vi får endelig noen svar.

Karen


Til Kim Matlock.

Du har støttet bøkene mine helt fra begynnelsen av, og jeg setter større pris på deg enn du aner!


1

Det var mange grunner til at Alexandra Gold trengte en pause fra bryllup. Det var tross alt bare fjorten måneder siden hun hadde avblåst sitt eget. Hun var fortsatt ikke helt kommet over det som hadde skjedd den dagen, og for å være helt ærlig husket hun ikke alt heller. Små klipp spilte om og om igjen i hodet hennes: den hulkende telefonsamtalen til moren, bilturen ut til The Hamptons for å gi tilbake forlovelsesringen og selvfølgelig alle kallenavnene tabloidavisene hadde gitt henne siden det. Bruden som flyktet. Millionsammenbruddet.

Alexandra hadde all grunn til å forakte bryllup, men hun gjorde det ikke. De var et tegn på at håpet og kjærligheten fortsatt blomstret. Kanskje ikke i Alexʼ liv, men i andres, som i livet til bestevennen Chloe Burnett.

«Moren min foreslo flytende lanterner i bassenget. Hva tenker du om det?» spurte Chloe henne over telefonen.

Alex satt i baksetet på den svarte SUV-en på vei til lunsj med broren Daniel. «Jeg elsker den idéen, det kommer til å skape så god stemning. Jeg skal sjekke det ut.» Alex satte Chloe på høyttaler og skrev en påminnelse til seg selv.

«Jeg er usikker. Jeg begynner å lure på om moren min kanskje tar litt hardt i.»

«Nei, det er sånn mødre er.» Alex hadde førstehånds kjennskap til det. Moren hennes hadde tatt helt av, og det viste seg senere at hun også hadde vært litt for involvert i frieriet.

«Jeg er så lei for det, jeg burde ikke ha sagt det. Jeg håper jeg ikke såret deg.»

Alex sukket tungt. Ja, hun hadde et anstrengt forhold til moren, men det var ikke derfor hun hadde avblåst bryllupet. «Det går helt fint, Chloe.»

«Er du sikker? Det siste året har vært krevende for deg, jeg er sikker på at det ikke er enkelt å hjelpe meg med bryllupet mitt.»

«Ikke vær redd, jeg er glad i deg og du skal gifte deg, det er det eneste som betyr noe.»

«Jeg ville ikke ha spurt hvis ikke du var helt fantastisk til sånt. Har du funnet en date enda?»

«Nei.»

«Jeg trodde du skulle møte en mann forrige uke?»

«Og han fant ut hvem jeg er, eller mer spesifikt, hva jeg er, noe som raskt satte en stopper for samtalen. Som det gjør med alle menn nå om dagen. De ser ikke på meg engang, bare løper i motsatt retning.»

«Det er så urettferdig. De kjenner ikke den ekte deg. Du er ikke sånn som tabloidavisene fremstiller deg.»

«Jeg kan vel ikke klandre dem. Det er ingen av dem som har lyst til å ende opp i avisene, det kan ødelegge menneskers liv.»

«Jeg er imponert over at du klarer å snakke om det i det hele tatt. Du er så motstandsdyktig.»

Er jeg? Mesteparten av tiden følte Alex bare som om hun lot som. «Jeg prøver.»

«Det positive er i hvert fall at du avlyste bryllupet ditt før Little Black Book dukket opp.»

Little Black Book var en anonym konto på sosiale medier som hadde dukket opp for noen måneder siden. Den spredte ondsinnet sladder om, og avslørte hemmelighetene til, flere mennesker Alex kjente, inkludert Chloe og moren hennes. «Jeg har ikke lyst til å tenke på hva de kunne ha funnet ut om meg.»

«Parker er bekymret for at den som står bak kontoen, skal snike seg inn i bryllupet vårt.» Parker Sullivan var Chloes forlovede, en sportsagent med en klient som hadde vært den første målskiven til Little Black Book. Chloe, som jobbet med krisehåndtering i PR-saker, steppet inn og de forelsket seg i hverandre. Alt gikk fint, men Parker hadde vært oppsatt på å avsløre Little Black Book helt siden det.

«Jeg vil ikke at du skal bekymre deg for det. Taylor har fikset flere sikkerhetstiltak nå.» Taylor Klein var den tredje bestevennen i Chloe og Alexʼ gjeng. Hun skulle arrangere bryllupet i familiens sommerhus i Connecticut. «I tillegg har dere en liten gjesteliste og har bare invitert noen utvalgte pressefolk, ikke sant?»

«Ja, jeg kunne ikke holde media helt utenfor, da ville de bare hatt helikoptre svevende over huset. Jeg inviterte noen få som jeg vet jeg kan stole på.»

Alex hadde ikke lyst til å si noe, men noen av de avisene Chloe stolte på hadde ikke vært spesielt hyggelige mot Alex etter bryllupet. De hadde kanskje ikke kalt henne bryllupsheksen, men de hadde skrevet om henne og fremstilt henne som en stakkarslig rik pike. Alex hadde ikke hatt lyst på medlidenhet, hun ville bare være i fred. Som var grunnen til at hun var så ivrig etter å finne en date, en vakker mann hun kunne danse med så hele verden kunne tro at hun hadde fått livet sitt på rett kjøl.

Bilen parkerte utenfor restauranten. «Jeg må gå, Chloe, jeg skal spise lunsj med broren min.»

«Vil du at jeg skal be moren min om å fikse det med lanternene?»

«Nei, det går fint, jeg fikser det.» Alex la på og hoppet ut av bilen. Broren stod og ventet utenfor restauranten. «Hei, kjekken», sa hun og kysset ham på kinnet.

«Jeg ser du fortsatt bruker solbriller inne», sa Daniel og gjorde tegn til hovmesteren før han snudde seg mot Alex igjen.

«Dette er bedre, i tilfelle noen ser meg. Alle har kamera på mobiltelefonene sine. Dette minimerer sjansen for at de tar et bilde.»

«Bordet ditt er klart, Mr. Gold.»

«Flott.» Han tok et steg til siden og gjorde tegn til at Alex skulle gå først.

Alex stirret stivt fremfor seg og ignorerte de andre gjestene. Heldigvis var det ganske sent og restauranten var ikke fylt til randen. Hovmesteren stanset ved en hjørnebås, og Alex posisjonerte seg så hun kunne sitte med ryggen mot resten av rommet før hun tok av seg solbrillene.

«Er det noe dere vil ha fra baren før servitøren deres kommer?» spurte hovmesteren og la ned to menyer.

«Alex?»

«Noe kaldt, gjerne med litt futt i», svarte hun.

«Vi har en nydelig rosévin.»

«Det høres perfekt ut.»

«Jeg tar det samme.» Daniel foldet hendene foran seg på bordet og så fokusert på henne med de blå øynene. Det hadde vært tilnærmingen hans det siste året. Han tok henne med ut på lunsj, gravde etter informasjon om hvordan hun hadde det, og rapporterte tilbake til foreldrene deres. Faren var bekymret. Moren var skuffet. «Fortell meg siste nytt.»

«Det er mye å gjøre på jobben. Jeg vet det er kjempevarmt ute, men vi planlegger allerede julen. Jeg har flere forretningsarrangementer å fikse blomster til, og noen bryllup, så klart.»

Daniel klappet henne på hånden. «Bra, det er viktig å holde seg opptatt, men jeg skulle ønske du ikke hadde trengt å arrangere så mange bryllup.»

En av de ansatte kom med drikkevarene deres, og Alex tok en lang slurk av den kjølige og friske vinen. Det var nøyaktig det hun trengte.

«Hvor mye hjelper du Chloe?» spurte Daniel.

«Mye. Jeg er egentlig bryllupsplanleggeren hennes.»

«Hvem skal du dra dit sammen med?»

Alex åpnet menyen selv om hun visste hva hun skulle bestille. «Ingen for øyeblikket, men jeg leter fortsatt.»

«Hvordan da?»

«Jeg har to muligheter. Datingapper eller å få en venn til å koble meg til noen.»

«Du driver vel ikke allerede med nettdating? Jeg hater tanken på det. Hva om du møter en fyr som er en skikkelig ekling? Du kan ikke bli såret igjen. Jeg nekter å la det skje.»

Daniel hadde alltid vært beskyttende, og han følte seg også ansvarlig for det som hadde skjedd med forloveden hennes. Det var han som hadde presentert dem for hverandre. «Det er sånn det moderne datinglandskapet ser ut. Hvis jeg ikke gjør det, blir jeg nødt til å vente på at en venn skal koble meg til noen, og hittil er det ingen som har klart å finne noen som er villige til å bli sett med meg.»

«Jeg ville ha tilbudt meg å dra sammen med deg, men jeg har et stort møte i London uken før og hadde planer om å bli der over helgen. Det ville vært vanskelig å komme tilbake tidligere, men jeg ville gjort det for deg.»

Akkurat da kom servitøren for å ta bestillingen deres, så Alex holdt inne ordene til han hadde gått. «Jeg er glad i deg, men nei. Å ta med broren min? Da er det bedre å gå alene. Ikke vondt ment.»

Daniel sukket og lente seg tilbake. Basert på ansiktsuttrykket prøvde han å løse et vanskelig puslespill. Alex hatet å føle at hun var et problem som måtte løses. «Du trenger noen som allerede kjenner deg, noen du kan stole på, noen jeg stoler på.» Øyenbrynene returnerte til den vanlige posisjonen sin. «Vent litt. Hva med Ryder? Han ville vært perfekt.»

«Hva? Nei. Ryder? Virkelig? Nei.» En patetisk liten latter slapp ut mellom leppene. Alex slukte resten av vinen. Svettet hun? Hvorfor dunket hjertet hennes så raskt?

«Hvorfor ikke?»

Fordi Ryder Carson er akilleshælen min. Fordi han er mannen jeg har hatt lyst på i over et tiår. Fordi han er bestevennen og forretningspartneren din. Fordi jeg lå med ham for fem måneder siden, og jeg ikke er sikker på om stoltheten min vil komme seg igjen. «Jeg vet ikke, jeg kan bare ikke se for meg at han hadde villet det.»

«Jeg tror ikke du bare skal anta det. Vi burde spørre ham.» Han strakte ut hånden og grep henne rundt underarmen. «Jeg kom akkurat på noe. Ryder er virkelig perfekt.»

«Perfekt? Nei. Jeg aner ikke hva du snakker om, men du må gi deg med dette. Hva nå enn dette er.»

«Ryder og jeg har prøvd å komme på godfot med Geoffrey Burnett, Chloes onkel. Jeg er helt sikker på at han kommer til å være i bryllupet, og hvis han er det, er det en mer avslappet setting hvor Ryder kanskje kan overtale ham til å møte oss.»

Dette var en dum idé. Det var måte på hvor mye ydmykelse hun kunne takle i livet. Ryder hadde såret følelsene hennes da han snek seg unna midt på natten uten å si ha det. Fantes det noe verre enn å få døren smelt i ansiktet av mannen du alltid hadde hatt lyst på? «Du har lyst til å bruke din egen søster til å sikre deg en forretningsavtale?»

«Hvis arkitektfirmaet vårt fikk Geoffrey Burnetts prosjekter, ville vi klart oss i mange år fremover. Da ville vi kunne kjøpe et større kontor, ansette flere mennesker og enda viktigere: holde konkurrentene våre unna og få de avtalene. Men det er ikke bare det, det handler om å beskytte deg og hjertet ditt. Jeg kan stole på at Ryder ikke kommer til å såre deg, for han ville aldri noensinne ha prøvd seg på noe romantisk. Det er den beste løsningen for alle.»

Alex kremtet, broren kjente ikke Ryder like godt som han trodde han gjorde.

«Sa du noe?» spurte han.

«Nei, men jeg synes det er en absurd idé.» En smertefull idé. En helt idiotisk idé.

«Jeg trodde du likte Ryder, gjør du ikke?»

Alex lukket øynene og håpet at hun ikke kom til helvete for å lyve til broren. «Han er grei nok.»

*

Ryder Carson satt ved pulten og prøvde å konsentrere seg om planene som lå foran ham.

Akkurat da han kjente en hodepine murre, hørte han en stemme som fikk ham til å kikke opp. «Dette er en tåpelig idé, Daniel. Glem det. Jeg må komme meg tilbake på jobb.»

Panikken steg i ham da han innså hvem det var som snakket. Alex Gold, søsteren til Ryders forretningspartner, Daniel. Hjertet hamret i brystet. Håndflatene ble klamme. Han hadde ikke sett Alex siden mars, da de hadde ligget sammen. Det var ingen som visste om det. Ingen. Og det var det gode grunner til. Ryder var mer enn bare forretningspartneren hans, han var bestevennen hans. Og suksessen til firmaet Gold og Carson, som de eide sammen, var avhengig av det solide forholdet mellom dem. Som brakte ham til grunnen til at han var så nervøs for å se Alex igjen. Den natten de hadde ligget sammen, hadde han sneket seg ut av leiligheten mens hun sov.

«Jeg lover at det ikke tar lang tid», sa Daniel ute i gangen. «Bank, bank.» Daniel stakk hodet inn døren. «Har du to minutter?»

«Er det bare deg?» Han var rimelig sikker på at han visste svaret, men han ville ha et sekund eller to på å forberede seg hvis han skulle møte kvinnen som hadde all rett til å være rasende på ham.

«Nei, Alex er her.» Daniel vinket henne inn.

Alex gikk inn i rommet med hodet hevet. Hun hadde på seg en svart kjole som klamret seg til den formfulle kroppen. Ryder kunne nesten ikke tro at han noensinne hadde kunnet berøre henne. Hun var forbuden frukt, søsteren til bestevennen og forretningspartneren hans. Den høyt elskede datteren til mannen som hadde gitt dem startkapital. Han kunne ikke røre Alex, og allikevel hadde han gjort det. Ingen kunne få vite det.

«Alex», klarte han å presse frem idet han reiste seg. «Hei.»

Alex satte seg i en av stolene foran skrivebordet og la beina i kryss. «Ryder.» Hun tvang frem et smil, og de mørkebrune øynene glitret med en intensitet som var vanskelig å beskrive. Det første ordet som dukket opp i tankene hans, var ild. Som i at hun ville satt fyr på ham om hun fikk sjansen. Dette var ikke den Alex han var vant til. Hun var en søt og snill kvinne, og hadde aldri sett på ham som om hun hadde lyst til å rive ham i fillebiter.

«Så hyggelig å se deg, Alex. Hva gjør du her?» spurte Ryder.

«Jeg tror jeg har funnet en måte å fikse Geoffrey Burnett-problemet vårt på, samtidig som det får Alex ut av en knipe», sa Daniel.

Alex ristet misfornøyd på hodet. «Det er en dum idé, det er jeg sikker på at du kommer til å synes også.»

Ryder var ikke sikker på hva han kom til å synes om hva enn det var de skulle foreslå, men han var nysgjerrig. «Jeg er lutter øre.»

«Her er greia, Alex er desperat etter å finne en date.»

«Er du virkelig nødt til å si det på den måten, Daniel?» spurte Alex irritert.

«Å, beklager. Alex trenger en date, virkelig trenger en.»

«Hei, idéen din handler ikke bare om meg. Det var du som sa at dere kunne bruke dette til forretningsavtalen deres. Den avtalen jeg regner med at dere bryr dere mer om enn noe annet.»

Ryder var interessert i å inngå en avtale med Geoffrey Burnett, men han var usikker på hvordan alt dette hang sammen. «En date?»

«Alex er bekymret for at hvis hun ikke har en date, kommer pressen til å henge seg opp i det og begynne å skrive ondskapsfulle ting om henne igjen.»

«Du får det til å høres ut som om jeg er en skjør blomst, Daniel, og det er jeg ikke. Jeg har bare ikke lyst til å bli skrevet om mer. Livet mitt ville vært mye hyggeligere om de gikk videre til noen andre.»

«Og dere tenkte jeg passet til denne oppgaven?» spurte Ryder vantro.

«Ja, er det ikke åpenbart? Jeg er i London dagen før bryllupet, så jeg kan ikke bli med henne», sa Daniel.

«Han glemte å nevne at jeg ikke kommer til å gå sammen med broren min. Det kommer ikke til å ha den ønskede effekten.»

«Akkurat. Jeg er også kjedelig, har jeg nevnt det?»

Daniel var tydelig irritert. «Men jeg tenkte at vi kunne ha en reell sjanse til å få en avtale med Geoffrey Burnett hvis du fikk litt tid med ham i en mer avslappet setting. Og jeg kan stole på at du drar sammen med Alex uten at noe skjer.»

«Akkurat. Selvfølgelig. Fordi det er Alex.» Og du tror jeg aldri ville gjort noe slikt, men det har jeg allerede.

«Nettopp. Ingen romantikk», sa Daniel som om det var noe de alle var enige om. «For du vet at jeg faktisk ville drept deg. Vennskapet vårt ville vært over. Og partnerskapet vårt også.»

«Mest fordi du allerede ville vært død», skjøt Alex inn.

«Det er bare fordi jeg er glad i dere begge», sa Daniel.

Ryder pustet dypt og kikket på Alex, så på Daniel og så tilbake på Alex. Det siste var en tabbe, for det var nesten umulig for ham å rive blikket vekk fra henne. Når sant skulle sies, hadde han ikke hatt romantiske tanker om henne før den nyttårsfesten i fjor, da hun hadde kysset ham. Før det hadde han aldri tillatt seg å tenke i de baner, nettopp av de grunnene Daniel hadde nevnt. Men kysset hadde endret alt. Det knuste demningen. Noe som var grunnen til at Ryder hadde kommet seg bort derfra så raskt han kunne, før han gjorde noe dumt. Noe som kunne ødelegge livet hans.

Men så hadde han og Alex møtt på hverandre på en veldedighetsgalla i mars. Den kvelden var ikke Daniel i nærheten, og Alex hadde sett himmelsk ut. Hun hadde vært morsom og sjarmerende, og så sexy at han verken visste opp eller ned. Den kvelden hadde de gitt etter for fristelsen. «Hva ville dette innebære egentlig?»

«Du må bare gjøre ditt beste for å få Geoffrey Burnett på tomannshånd. Alex må være der til prøvemiddagen, seremonien og bryllupsfesten, så du får nok mange muligheter til å snakke med ham.»

Det var ikke det Ryder hadde ment da han stilte spørsmålet, men kanskje det var lettere å ha to samtaler om temaet. Én med Daniel og én med Alex. «Det kan jeg klare.» Ryder var skikkelig dårlig når det gjaldt småprat, men av erfaring visste han at eiendomsutviklere likte å snakke om prosjektene sine og arkitekturen de involverte. «Og du har helt sikkert rett. Det vil gi oss et fortrinn i konkurransen med de andre firmaene.»

«Det vil gi oss en stor fordel», sa Daniel.

«Men jeg tror også vi er nødt til å avklare hva det er Alex har lyst til å få ut av dette scenarioet. Det er viktigere enn det forretningsmessige aspektet.» Ryder så på Alex og i et lite øyeblikk så han et glimt av kvinnen som hadde forført ham med mykheten og sårbarheten sin. Kvinnen som ikke var sint på ham.

«Takk for at du anerkjenner at jeg er en del av alt dette også», sa Alex og kastet et irritert blikk bort på broren. «Du blir nødt til å late som om du liker meg i tre dager. Late som om du er kjæresten min.»

«Ikke noe altfor voldsomt», sa Daniel.

«Kan du la meg snakke ferdig? Jeg trenger bare at du er et stabilt nærvær. Den kjekke mannen som holder hånden min og henter drinker til meg, men som ikke gjør for mye ut av seg.»

Ryder måtte skjule et smil. Det var fint å høre at hun syntes han var kjekk. «Det kan jeg klare.»

«Dette er perfekt», sa Daniel og trakk en vibrerende telefon opp av bukselommen. «Jeg må gå, men dere kan avtale detaljene, ikke sant?»

«Ja, det klarer vi», sa Alex og klemte broren. «Takk for lunsjen og for at du passer på meg.»

«Selvfølgelig. Alltid.»

Ryder hadde sett kjærligheten mellom bror og søster utallige ganger, og det var en av grunnene til at han aldri hadde sett på Alex som noe annet enn en venn. Ryder var enebarn, han hadde ikke sånne forhold i livet sitt, og ut fra det han kunne se, gikk han glipp av mye.

Daniel forlot kontoret, men døren stod fortsatt åpen, noe som gjorde Ryder nervøs. «Jeg hadde ikke sett for meg dette.»

«Ikke jeg heller», sukket Alex og så granskende på ham. «Du kan si nei hvis du vil det, det er ikke for sent å trekke seg.»

Ryder følte at han ble dratt i to retninger samtidig. Han og Daniel hadde mange grunner til at de trengte Geoffrey Burnett, og han kunne ikke ikke hjelpe Alex når hun trengte det, men kom han til å klare å ikke røre henne? Ikke kysse henne? Han var ikke sikker. «Jeg kommer ikke til å trekke meg.»

«La meg minne deg om at vi har en historie som kan gjøre dette vanskelig, selv om man kan si at lappen du la igjen midt på natten, effektivt satte en stopper for det.»

Ryder gikk rundt pulten og skjøv hendene ned i lommene. «Jeg er lei for at jeg dro. Virkelig. Det er jeg. Jeg trodde bare at det var det beste for alle involverte. Deg, meg og broren din. Det er for komplisert. Og med tanke på alt du har vært gjennom, er komplisert det siste du trenger.»

Alex nølte, men så nikket hun. «Du har rett.»

«Så hva nå?»

«Jeg tenkte på det i bilen på vei hit. Jeg tror ikke vi bare kan møte opp i bryllupet og late som om vi er et par. Pressen har nese for falske forhold, og hvis de mistenker det, kommer de til å hudflette meg igjen.»

«Hvordan kommer vi oss rundt det?»

«To ting. Først, en date. Her i byen. Jeg skal få Chloe til å tipse pressen. Da kan de se oss sammen og tenke at det er begynnelsen på noe.»

«Hva er den andre tingen?»

«Akkurat nå skal du følge meg ned på gaten, og kysse meg farvel for å sette hjulene i gir.»

Ryder svelget tungt. «Ok …»

«Kom igjen, jeg er sikker på at du husker hvordan man gjør det.» Hun hengte vesken over armen og gikk ut i gangen.

Ryder fulgte etter, og hele veien ned tenkte han på hvordan Alex visste at dette var det rette å gjøre. Hadde hun planlagt det? Det virket usannsynlig. Det ville i hvert fall ikke forklare brorens rolle i alt dette.

«Vi fikser dette, og så daten, og så kommer det ikke til å virke som en stor greie at vi dukker opp sammen i bryllupet», sa hun.

«Og det er det du håper på? At det ikke virker som en stor greie?»

«Nettopp.»

Kunne det virkelig være så enkelt? «Ok, når og hvor skal vi gå på date?» spurte han idet heisdørene åpnet seg og de gikk ut i lobbyen.

«Neste torsdag. Dagen før bryllupshelgen», sa Alex. «Jeg ringer deg med tid og sted.»

«Du har nummeret mitt, ikke sant?» Han fulgte henne ut gjennom svingdørene. Den tunge augustluften hjalp ikke på nervene.

Alex stanset på fortauet. «Ja, jeg har fortsatt nummeret ditt. Selv etter at du la igjen den grusomme lappen.»

Ryder strakte seg ut etter henne, og berøringen traff ham midt i brystet. Han kunne ikke se kraften, men han kunne helt klart føle den. «Jeg er lei for det, Alex. Det er jeg virkelig.»

«Det er du helt sikkert. La oss bare få dette overstått.» Uten å kaste bort et sekund til, lente hun seg mot ham og presset leppene sine mot hans. Det var som om jordkloden ble slått ut av bane og slynget ham gjennom rommet. Akkurat da han begynte å kysse henne tilbake, trakk hun seg unna. «Jeg sender deg en melding, Ryder.»

«Den lappen var til ditt eget beste, Alex. Jeg tror virkelig det.»

Alex tok opp solbrillene sine og plasserte dem på nesen. «Det er perfekt, for det er det eneste jeg bekymrer meg over.»

9788284265810.jpg
FRA LIKSOM TIL ALVOR

BARE PA LIKSOM









